Xorazm viloyati hokimi o‘rinbosari Shakarjon Xo‘janiyozova vafot etdi

Davomi: Shavkat Mirziyoyev Xorazm viloyati hokimi o‘rinbosari vafot etgani munosabati bilan hamdardlik bildirdi
Xorazm viloyati hokimining yoshlar siyosati, ijtimoiy rivojlantirish va ma’naviy-ma’rifiy ishlar bo‘yicha o‘rinbosari Shakarjon Xo‘janiyozova vafot etdi. Bu haqda 28-oktabr kuni “Kun.uz” xabar berdi.

1955-yilda Xorazm viloyati Bog‘ot tumanida tug‘ilgan Shakarjon Xo‘janiyozova 2017-yil 25-yanvaridan boshlab viloyat hokimi o‘rinbosari lavozimida ishlab kelayotgan edi.
Bungacha u Xorazm viloyati hokimining tashkiliy, iqtisodiyot va ijtimoiy rivojlantirish masalalari bo‘yicha birinchi o‘rinbosari, viloyat Xotin-qizlar qo‘mitasi raisi, shuningdek, Bog‘ot tuman hokimi lavozimida mehnat qilgan.
Xo‘janiyozova xonim ish faoliyatini 1977-yil Bog‘ot tuman jamoa xo‘jaligi hisobchiligidan boshlagan bo‘lib, keyinchalik tumandagi 6-sonli o‘rta hunar-texnika bilim yurti direktori o‘rinbosari, so‘ngra direktori bo‘lib ishlagan.
U 1998-yili “Mehnat shuhrati” ordeni, 2004-yili “O‘zbekistonda xizmat ko‘rsatgan qishloq xo‘jaligi xodimi” faxriy unvonlari bilan mukofotlangan.